Kommissionens direktiv 2004/13/EF

af 29. januar 2004

om ændring af direktiv 2002/16/EF om anvendelse af bestemte epoxyderivater i materialer og genstande bestemt til at komme i berøring med levnedsmidler

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 89/109/EØF af 21. december 1988 om indbyrdes tilnærmelse af medlemsstaternes lovgivning om materialer og genstande bestemt til at komme i berøring med levnedsmidler(1), særlig artikel 3,

efter høring af Den Europæiske Fødevaresikkerhedsautoritet, og

ud fra følgende betragtninger:

(1) I Kommissionens direktiv 2002/16/EF af 20. februar 2002 om anvendelse af bestemte epoxyderivater i materialer og genstande bestemt til at komme i berøring med levnedsmidler(2) er der fastsat regler, der gælder for anvendelsen og/eller forekomsten af 2,2-bis(4-hydroxyphenyl)propan bis(2,3-epoxypropyl)ether (BADGE), bis(-hydroxyphenyl)methan bis(2,3-epoxypropyl)ethere (BFDGE) og novolacglycidylethere (NOGE) samt visse derivater heraf i materialer og genstande bestemt til at komme i berøring med levnedsmidler.

(2) I henhold til nævnte direktiv kan BADGE indtil den 31. december 2004 fortsat anvendes til fremstilling af sådanne materialer og genstande eller forekomme deri.

(3) Den Videnskabelige Komité for Levnedsmidler anmodede om toksikologiske data, for at BADGE kan evalueres inden for bestemte frister. Komitéen anmodede endvidere om, at der fremlægges toksikologiske data, for at man kan evaluere den potentielle carcinogenicitet ved chlorerede derivater, som blev omfattet af den kvantitative restriktion, der skal gælde for BADGE-migration, jf. bilag I til direktiv 2002/16/EF.

(4) Den Videnskabelige Komité for Levnedsmidler bemærkede den 4. december 2002 de negative resultater vedrørende den potentielle carcinogenicitet ved chlorerede derivater af BADGE samt det forhold, at europæiske forbrugere kun i ringe grad udsættes for BADGE som en konsekvens af den betydelige reduktion af det konstaterede BADGE-indhold i dåsemad, som fremgår af nye undersøgelser gennemført af medlemsstaterne og af Europa-Kommissionens Fælles Forskningscenter. Det bør derfor kunne tillades at forlænge den foreløbige tilladelse for BADGE med et år, indtil de nye toksikologiske data bliver fremlagt og evalueret af Den Europæiske Fødevaresikkerhedsautoritet.

(5) I henhold til direktiv 2002/16/EF gælder direktivets bestemmelser vedrørende BADGE, BFDGE og NOGE ikke for materialer og genstande dækket af overfladebelægning og klæbemidler, der er kommet i berøring med levnedsmidler inden den 1. marts 2003. Sådanne materialer og genstande kan fortsat markedsføres, forudsat at pakkedatoen er anført på de pågældende materialer og genstande. For at sikre en entydig fortolkning af, hvordan pakkedatoen skal gælde for materialer og genstande, bør det fastsættes, at denne dato kan erstattes af holdbarhedsdatoen, jf. Europa-Parlamentets og Rådets direktiv 2000/13/EF(3), eller en anden angivelse, f.eks. partiets nummer som foreskrevet i Rådets direktiv 89/396/EØF(4), for levnedsmidler, der er emballeret i sådanne materialer og genstande. Det er dog nødvendigt, at en sådan angivelse og pakkedatoen sammenkædes, så pakkedatoen altid kan identificeres.

(6) Direktiv 2002/16/EF bør derfor ændres i overensstemmelse hermed.

(7) De i dette direktiv fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

UDSTEDT FØLGENDE DIREKTIV:

Artikel 1

I direktiv 2002/16/EF foretages følgende ændringer:

1) I artikel 2, stk. 2, ændres "31. december 2004" til "31. december 2005".

2) Artikel 5 affattes således:

"Artikel 5

1. Artikel 2, 3 og 4 gælder ikke for materialer og genstande som omhandlet i artikel 1, stk. 1, andet afsnit, litra b) og c), der er kommet i berøring med levnedsmidler inden den 1. marts 2003.

Sådanne materialer og genstande kan markedsføres, forudsat at pakkedatoen er anført på de pågældende materialer og genstande. Pakkedatoen kan dog erstattes af en anden angivelse, forudsat at denne angivelse gør det muligt at identificere pakkedatoen. Oplysninger om pakkedatoen skal efter anmodning fremlægges for de kompetente myndigheder og personer, der håndhæver direktivets bestemmelser.

2. Stk. 1 tilsidesætter ikke direktiv 2000/13/EF."

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 29. januar 2005. De meddeler straks Kommissionen teksten til disse bestemmelser og en sammenligningstabel, som viser sammenhængen mellem de pågældende bestemmelser og nærværende direktiv.

Når medlemsstaterne vedtager disse bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. Medlemsstaterne fastlægger reglerne for denne henvisning.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på tyvendedagen efter offentliggørelsen i Den Europæiske Unions Tidende.

Artikel 4

Dette direktiv er rettet til medlemsstaterne.

Udfærdiget i Bruxelles, den 29. januar 2004.

På Kommissionens vegne

David Byrne

Medlem af Kommissionen

(1) EFT L 40 af 11.2.1989, s. 38.

(2) EFT L 51 af 22.2.2002, s. 27.

(3) EFT L 109 af 6.5.2000, s. 29.

(4) EFT L 186 af 30.6.1989, s. 21.